**Pasient informasjon**

**Operasjon ved åpning av bukveggen
(laparotomi)**

Nå for tiden utføres langt færre operasjoner enn før ved åpning av bukveggen. Det kan imidlertid være nødvendig hvis sammenvoksninger eller komplikasjoner gjør at kikkhullskirurgi er uegnet. Åpning av bukveggen er standardmetode ved enkelte kreftoperasjoner.

**Før operasjonen**
Ved forundersøkelsen, «journalopptaket», er du blitt informert om operasjonen. Dersom du bruker medisiner er det viktig at medisinlisten er oppdatert.

For å redusere risiko for infeksjon er det viktig at du ikke selv fjerner hår nedentil 10-14 dager før operasjonen. Om nødvendig gjøres dette når du kommer til avdelingen operasjonsdagen.

**Innleggelsesdagen**Møtdirekte på gynekologisk sengepost 4AC på oppgitt tidspunkt.

**Operasjonsmetode/ bedøvelse**Du vil få narkose og/eller ryggbedøvelse (spinal- eller epidural-bedøvelse). Hvis du får ryggbedøvelse må du beholde blærekateteret til bedøvelsen har gått ut og du kan late vannet selv. Du må være forberedt på å stå opp av sengen få timer etter operasjonen for å redusere faren for komplikasjoner som for eksempel blodpropp.

Lege vil informere deg om operasjonsfunn og hva som er gjort, enten operasjonsdagen eller dagen etter.

**Dagen etter operasjon**
Du bør være oppe av sengen mest mulig hvis tilstanden tillater det. Vi vil planlegge utskrivelsen sammen med deg slik at du kan reise tidlig hjem. Risikoen for komplikasjoner er lavere ved kortere sykehusopphold.

**Komplikasjoner**
Alle operasjoner medfører risiko for komplikasjoner, både under og etter operasjonen. Narkose/bedøvelse medfører også en liten risiko.

* Komplikasjoner til ryggbedøvelse er sjeldne, men forbigående hodepine kan oppstå.
* Blødning og infeksjon kan forekomme. Alvorlige komplikasjoner som skader på tarm og urinblære kan inntreffe, men er svært sjelden.
* Blodpropp kan oppstå selv om du får blodfortynnende medisin.

**Etter hjemkomst**Du bør fortsette med smertestillende tabletter regelmessig de første dagene, selv om du ikke har mye smerter. Etter noen dager, når smertene blir mindre, kan du redusere dosen og ta etter behov.

Du kan være i vanlig aktivitet hjemme, lett fysisk aktivitet øker blodsirkulasjonen og er positivt for sårtilhelingen. Unngå tunge løft, tungt arbeid og hard fysisk aktivitet de første 3- 4 ukene. Røyking forsinker sårtilheling.

Samleie, bading og bruk av tampong bør unngås til blødning fra skjeden har stoppet.

Du vil få beskjed om når og hvor sting eller klips i operasjonssåret skal fjernes.
Vanlig sykmeldingstid er 2-4 uker, avhengig av hva som er gjort og hvilket arbeid du har.

Ta kontakt ved feber, kraftig blødning eller økende smerter. Det samme gjelder hvis du får hevelse i bena eller økende tungpust.

Kvinneklinikkentlf. nr. **51 51 87 77**

**Velkommen til Kvinneklinikken**Stavanger universitetssjukehus

Kvinneklinikken SUS, desember 2020
[www.sus.no/kvinneklinkken](http://www.sus.no/kvinneklinkken)